**Βουλευτικές εκλογές** διεξήχθησαν στο Μπουρούντι στις 29 Ιουνίου 2015. Η αντιπολίτευση δεν έλαβε μέρος σε ένδειξη διαμαρτυρίας και οι εκλογές επικρίθηκαν και από τη διεθνή κοινότητα. Τις εκλογές για την ανάδειξη των μελών της Εθνοσυνέλευσης ακολούθησαν οι προεδρικές εκλογές (21 Ιουλίου) και οι έμμεσες εκλογές για τη Γερουσία (25 Ιουλίου).

Διαδικασία
----------

Η Εθνοσυνέλευση απαρτίζεται από 100 μέλη που εκλέγονται από το λαό σε 17 πολυεδρικές περιφέρειες με κλειστές λίστες και με το σύστημα της απλής αναλογικής. Η κατανομή των εδρών γίνεται με τη μέθοδο Ντ' Οντ και το όριο για να εισέλθει ένα κόμμα στη βουλή είναι το 2%. Άλλα 3 μέλη διορίζονται και προέρχονται από την εθνοτική ομάδα Τουά. Η κατανομή γίνεται με τέτοιον τρόπο ώστε να εξασφαλίζεται η αναλογία 60 προς 40 ανάμεσα σε Χούτου και Τούτσι και το 30% να είναι γυναίκες βουλευτές.

Η Γερουσία εκλέγεται από κολέγια τοπικών εκλεκτόρων, με 3 μέλη Τουά να διορίζονται και η κατανομή γίνεται έτσι ώστε να εξασφαλίζεται η αναλογία 50-50 ανάμεσα σε Χούτου και Τούτσι και το 30% των γερουσιαστών να είναι γυναίκες.

Πλαίσιο
-------

Αρχικά οι εκλογές είχαν προγραμματιστεί για τις 5 Ιουνίου 2015, ταυτόχρονα με τις τοπικές εκλογές, όμως αναβλήθηκαν εξαιτίας ταραχών.
Γύρω στα 3,8 εκατ. ψηφοφόροι αναμενόταν να προσέλθουν στις κάλπες, όμως η συμμετοχή στις εκλογές ήταν χαμηλή και η αντιπολίτευση δεν έλαβε μέρος. Ενδεικτικά, στην πρεσβεία του Μπουρούντι στο Λονδίνο ψήφισαν μόνο 12 άτομα από τα συνολικά 86 εγγεγραμμένα στους εκλογικούς καταλόγους.
Η ημέρα της ψηφοφορίας επισκιάστηκε από επεισόδια βίας, με ανταλλαγή πυροβολισμών και ρίψη χειροβομβίδων στην πρωτεύουσα Μπουζουμπούρα και αλλού. Βίαια επεισόδια με απολογισμό περισσότερους από 80 νεκρούς σημειώθηκαν και τις παραμονές των εκλογών, από τις 26 Απριλίου, όταν ανακοινώθηκε η εκ νέου υποψηφιότητα του προέδρου Πιέρ Νκουρουνζίζα για τις προεδρικές εκλογές και περισσότεροι από 150.000 πολίτες κατέφυγαν σε όμορες χώρες. 
Η διεθνής κοινότητα εξέφρασε τη δυσαρέσκειά της και ειδικότερα οι ΗΠΑ είχαν ζητήσει την αναβολή των εκλογών. Μία ημέρα πριν τις εκλογές η Αφρικανική Ένωση απέσυρε τους παρατηρητές της αναφέροντας ότι οι εκλογές δεν θα είναι "ούτε ελεύθερες ούτε δίκαιες".

Αποτελέσματα
------------

Το κυβερνών Εθνικό Συμβούλιο για την Άμυνα της Δημοκρατίας - Δυνάμεις για την Άμυνα της Δημοκρατίας (CNDD-FDD) δήλωσε ότι περιμένει μια "σαρωτική νίκη" στις βουλευτικές εκλογές.
Τα προσωρινά αποτελέσματα ανακοινώθηκαν στις 7 Ιουλίου 2015 και έδειξαν ότι το CNDD–FDD κέρδισε τις 77 από τις συνολικά 100 έδρες, με 21 έδρες να πηγαίνουν στην αντιπολίτευση και 2 στο UPRONA. Η συμμετοχή διαμορφώθηκε στο 74,32%. Ο συνασπισμός της αντιπολίτευσης παρέμεινε στα ψηφοδέλτια παρότι δεν έλαβε μέρος στις εκλογές και υποσχέθηκε να μην πάρει μέρος στην επόμενη Εθνοσυνέλευση.

### Εθνοσυνέλευση

| Κόμμα | Ψήφοι | % | Έδρες | +/– |
| --- | --- | --- | --- | --- |
| CNDD–FDD | 1.721.629 | 60,28 | 77 | –4 |
| Ελπίδα Ανεξαρτησίας των Μπουρουντιανών | 318.717 | 11,16 | 21 | Νέο |
| Ένωση για Εθνική Πρόοδο | 71.189 | 2,49 | 2 | –15 |
| Μέτωπο για Δημοκρατία στο Μπουρούντι-Νιακουρί | 55.000 | 1,93 | 0 | –5 |
| ADC–Ikibiri | 42.544 | 1,49 | 0 | Νέο |
| Εθνικές Δυνάμεις της Απελευθέρωσης | 35.532 | 1,24 | 0 | Νέο |
| Κίνηση για Αλληλεγγύη και Δημοκρατία | 20.275 | 0,71 | 0 | Νέο |
| Εθνικός Συναγερμός για Μεταρρύθμιση | 9.827 | 0,34 | 0 | Νέο |
| Συνασπισμός για την Ειρήνη στην Αφρική | 8.893 | 0,31 | 0 | Νέο |
| MRC–Rurenzangemero | 8.353 | 0,29 | 0 | Νέο |
| Ένωση για την Ειρήνη και την Ανάπτυξη | 6.040 | 0,21 | 0 | Νέο |
| Κόμμα για την Απελευθέρωση του Λαού- Αγκακιζά | 910 | 0,03 | 0 | Νέο |
| Σοσιαλδημοκρατικό Κόμμα – Ντουσαμπικανιέ | 660 | 0,02 | 0 | Νέο |
| Κόμμα για Δημοκρατία και Συμφιλίωση | 459 | 0,02 | 0 | Νέο |
| Λίστα Ιζιντόρ Ρουφικιρί | 416 | 0,01 | 0 | Νέο |
| RDB | 19 | 0,00 | 0 | Νέο |
| Άκυρα/λευκά ψηφοδέλτια | 555.649 | – | – | – |
| Προεπιλεγμένα μέλη | – | – | 18 | – |
| Έδρες που προορίζονται για τους Τουά | - | - | 3 | 0 |
| **Σύνολο** | **2.856.112** | **100** | **121** | **+15** |
| Εγγεγραμμένοι/συμμετοχή | 3.843.024 | 74,32 | – | – |
| Πηγή: CENI |

### Γερουσία

Η εκλογή των μελών της Γερουσίας έγινε από εκλεκτορικό κολέγιο στις 24 Ιουλίου. Το κολέγιο απαρτιζόταν από τοπικούς συμβούλους. Ο αριθμός των εδρών αυξήθηκε κατά 2 με τη σύσταση της περιφέρειας Ρουμόνγκε.

| Κόμμα | Έδρες |
| --- | --- |
| Έδρες που αναδείχθηκαν με εκλογές | Προεπιλεγμένες έδρες | Σύνολο | +/– |
| CNDD–FDD | 33 | 0 | 33 | 1 |
| Ένωση για Εθνική Πρόοδο | 2 | 0 | 2 | 0 |
| Εθνικές Δυνάμεις της Απελευθέρωσης | 1 | 0 | 1 | 1 |
| Έδρες που προορίζονται για τους Τουά | – | 3 | 3 | 0 |
| Πρώην πρόεδροι | – | 4 | 4 | 0 |
| **Σύνολο** | **36** | **7** | **43** | **2** |
| Πηγή:Γερουσία του Μπουρούντι |

Παραπομπές
----------

1. ↑  «Votes counted in controversial Burundi polls as ruling party eyes win». The Sun Daily. 30 Ιουνίου 2015.
2. ↑  «Electoral system». IPU.
3. 1 2  «Elections held in 2005». IPU.
4. ↑  Manirabarusha, Clement (3 Ιουνίου 2015). «Burundi says has delayed elections amid prolonged protests». Reuters. Αρχειοθετήθηκε από το πρωτότυπο στις 26 Ιουνίου 2015. Ανακτήθηκε στις 1 Ιουλίου 2015.
5. 1 2  «Violence mars Burundi election as president seeks third term». Al Jazeera. 29 Ιουνίου 2015.
6. 1 2  «Burundi: Small turnout in legislative elections as opposition boycotts polls at London embassy». International Business Times. 30 Ιουνίου 2015.
7. ↑  «U.S. 'deeply disappointed' in Burundi decision to hold election». The Star On line. 30 Ιουνίου 2015.
8. ↑  Manirabarusha, Clement (29 Ιουνίου 2015). «African Union says Burundi election not free or fair, speaker flees». The Star.
9. ↑  Buchanan, Elsa (30 Ιουνίου 2015). «Burundi: Ruling party CNDD-FDD anticipates 'landslide victory' as opposition boycotts elections». International Business Times.
10. ↑  «Burundi's ruling party wins legislative poll». Xinhua. 7 Ιουλίου 2015. Αρχειοθετήθηκε από το πρωτότυπο στις 8 Ιουλίου 2015. Ανακτήθηκε στις 1 Αυγούστου 2015.
11. ↑  Manirabarusha, Clement (7 Ιουλίου 2015). «Burundi considers response after African nations seek vote delay». Reuters. Αρχειοθετήθηκε από το πρωτότυπο στις 8 Ιουλίου 2015. Ανακτήθηκε στις 1 Αυγούστου 2015.
12. ↑  «Rumonge désormais la 18ème province de la République du Burundi». Εθνοσυνέλευση του Μπουρούντι. Αρχειοθετήθηκε από το πρωτότυπο στις 23 Σεπτεμβρίου 2015. Ανακτήθηκε στις 15 Ιουλίου 2015.
13. ↑  «Liste des Sénateurs Législature 2015-2020». Senat du Burundi. Αρχειοθετήθηκε από το πρωτότυπο στις 12 Σεπτεμβρίου 2015. Ανακτήθηκε στις 9 Αυγούστου 2015.